כוכב לכת
כוכבי לכת במערכת השמש > מאפיינים

כל כוכבי הלכת הסובבים את השמש נמצאים במסלול הפוך לכיוון השעון אם מסתכלים על המערכת כולה מעל הקוטב הצפוני של השמש. משך סיבוב שלם סביב השמש נקרא שנה. שנה של כל כוכב לכת תלויה במרחק שלו מהשמש. ככל שהמרחק מהשמש גדול יותר, מסלול כוכב הלכת ארוך יותר ומהירותו איטית יותר היות שהוא מושפע פחות מכוח הכבידה של השמש, ולכן אורך השנה גדל.
יתרה מכך, כוכבי הלכת סובבים סביב עצמם על ציר מרכזי. משך סיבוב שלם של כוכב לכת סביב עצמו נקרא יום. כל כוכבי הלכת סובבים על ציר בכיוון הפוך לכיוון השעון (אותו כיוון בו הם סובבים סביב השמש) מלבד נוגה ואורנוס אשר סובבים סביב עצמם עם כיוון השעון. "יום" של כוכבי הלכת השונים אינו תלוי במרחקם מהשמש או במאפיינים אחרים שלהם; בנוגה אורכו של היום הוא 243 ימי ארץ, ואורכו של יום על ענקי הגז קטן מיום ארץ אחד.
מאפיין חשוב נוסף של כוכבי הלכת הוא שיפוע ציר (Axial Tilt) אשר קובע את הזווית של כוכב הלכת ביחס לקו המשווה של השמש. מאפיין זה משפיע ישירות על כמות האור שמקבל כל קוטב של כוכב הלכת, וכך נוצרות העונות של כוכבי הלכת ושינויי אקלים לאורך השנה. בצדק שיפוע הציר מאוד נמוך ולכן התנודות העונתיות שלו מינימליות. אורנוס לעומת זאת, בעל שיפוע ציר כה קיצוני עד שהוא נמצא כמעט על צידו.
כוכבי הלכת, כמו השמש ושאר גרמי השמיים, נראים "זורחים" במזרח ו"עורבים" במערב (בגלל סיבוב כדור הארץ סביב עצמו). אבל, אם משווים את המיקום של כוכב לכת יחסית לכוכבי השבת לילה אחרי לילה ניתן להבחין שכוכבי הלכת "גולשים" לאט לכוון מזרח של מפת השמיים. גלישה זאת (הנקראת תנועה קדומנית) היא איטית ביותר ואי אפשר להבחין בה במהלך לילה אחד. מאדים, למשל, ישלים סיבוב שלם מזרחה על פני מפת השמיים במשך כמעט שנתיים. תופעה זאת נובעת מכך שכוכבי הלכת נעים כל לילה עוד קצת "מזרחה" במסלולם סביב השמש.
פעם בזמן מה (במחזור שאורכו כאורך המחזור הסינודי של כוכב הלכת) כוכב הלכת מאט את תנועתו מזרחה על פני מפת השמיים, נעצר, ומתחיל לנוע בכיוון ההפוך – כלומר מערבה על פני מפת השמיים. זאת היא התנועה האחורית (או הנסיגה) של כוכב הלכת. התנועה האחורית (כמו הקדומנית) היא איטית וניתן להבחין בה רק על ידי השוואת מיקום כוכב הלכת לשאר מפת השמיים מלילה ללילה. הנסיגה ממשיכה במשך כמה שבועות (בין 41 יום אצל מאדים ועד 158 יום אצל נפטון) ואז כוכב הלכת מאט שוב את תנועתו אחורנית, עומד שוב, וחוזר לתנועתו הרגילה מזרחה על פני מפת השמיים.
| מאפיינים של כוכבי הלכת> סוג | מאפיינים של כוכבי הלכת> שם | מאפיינים של כוכבי הלכת> קוטר* (בקו המשווה) | מאפיינים של כוכבי הלכת> מסה* | מאפיינים של כוכבי הלכת> רדיוס מסלול (AU) | מאפיינים של כוכבי הלכת> משך מסלול (שנות ארץ) | מאפיינים של כוכבי הלכת> נטיית מסלול (°) | מאפיינים של כוכבי הלכת> אקסצנטריות | מאפיינים של כוכבי הלכת> יום (ימי ארץ) | מאפיינים של כוכבי הלכת> ירחים | מאפיינים של כוכבי הלכת> טבעות פלנטריות | מאפיינים של כוכבי הלכת> אטמוספירה |
| --- | --- | --- | --- | --- | --- | --- | --- | --- | --- | --- | --- |
| כוכבי לכת ארציים | כוכב חמה | 0.382 | 0.06 | 0.39 | 0.24 | 3.38 | 0.206 | 58.64 | אין | אין | מינימלית |
| כוכבי לכת ארציים | נוגה | 0.949 | 0.82 | 0.72 | 0.62 | 3.86 | 0.007 | -243.02 | אין | אין | CO2, N2 |
| כוכבי לכת ארציים | כדור הארץ | 1.00 | 1.00 | 1.00 | 1.00 | 7.25 | 0.017 | 1.00 | 1 | אין | N2, O2 |
| כוכבי לכת ארציים | מאדים | 0.532 | 0.11 | 1.52 | 1.88 | 5.65 | 0.093 | 1.03 | 2 | אין | CO2, N2 |
| ענקי הגז | צדק | 11.209 | 317.8 | 4.20 | 11.86 | 6.09 | 0.048 | 0.41 | 66 | יש | H2, He |
| ענקי הגז | שבתאי | 9.449 | 95.2 | 9.54 | 30.46 | 5.51 | 0.054 | 0.43 | 62 | יש | H2, He |
| ענקי הגז | אורנוס (אורון) | 4.007 | 14.6 | 19.22 | 84.01 | 6.48 | 0.047 | -0.72 | 27 | יש | H2, He |
| ענקי הגז | נפטון (רהב) | 3.883 | 17.2 | 30.06 | 164.8 | 6.43 | 0.009 | 0.67 | 13 | יש | H2, He |
* ביחס לכדור הארץ.